Illum, il-Kunsill adotta temporanja għar-regoli dwar is-servizzi tal-ajru b'appoġġ għal-linji tal-ajru u għall-ajruporti minħabba tnaqqis qawwi fit-traffiku tal-ajru kkawżat mill-pandemija tal-coronavirus. Il-Kunsill adotta wkoll estensjoni tal-iskadenza għat-traspożizzjoni tad-direttivi dwar is-sikurezza u l-interoperabbiltà ferrovjarja tar- raba' pakkett ferrovjarju sabiex jagħti flessibbiltà u ċertezza legali lill-industrija ferrovjarja u lill-awtoritajiet fiċ-ċirkostanzi attwali. Iż-żewġ atti legali huma parti mill-pakkett ta' emerġenza għat-trasport ippreżentat mill-Kummissjoni fid-29 ta' April 2020. Il-pandemija qed ikollha impatt bla preċedent fuq is-settur tal-avjazzjoni, bir-riskju li l-kriżi fil-likwidità twassal għall-insolvenzi u thedded miljuni ta' impjiegi fi ftit xhur jekk ma jsir xejn dwarha. Il-miżuri adottati llum se jgħinu biex jiġi evitat piż amministrattiv żejjed għall-istati membri u biex jittaffew l-impatti fuq is-settur matul il-kriżi. L-estensjoni tal-iskadenza għat-traspożizzjoni se tippermetti aktar libertà lis-settur ferrovjarju u lill-awtoritajiet biex jiffaċċjaw dawn iċ-ċirkostanzi diffiċli. Oleg Butković, Ministru għall-Baħar, it-Trasport u l-Infrastruttura tal-Kroazja, President tal-Kunsill Ir-regolament dwar l- avjazzjoni jemenda r-regoli tal- liċenzja tat-trasportaturi tal-ajru f'każ ta' problemi finanzjarji kkawżati mill-pandemija tal-COVID-19 sabiex ikun evitat piż amministrattiv żejjed. Jintroduċi wkoll deroga għall-proċeduri użati mill-istati membri biex jimponu restrizzjonijiet fuq id-drittijiet tat-traffiku biex jittrattaw l-emerġenzi li jirriżultaw minn ċirkostanzi imprevedibbli u inevitabbli. Id-deroga ser tiċċara li stat membru jista' jżomm temporanjament fis-seħħ miżura ġustifikata u proporzjonata għal perjodu itwal minn 14-il jum, iżda l-miżura tista' tibqa' fis-seħħ biss sakemm ikun hemm riskji għas-saħħa pubblika marbuta b'mod ċar mal-pandemija tal-coronavirus. Il-Kummissjoni tista' tissospendi din l-azzjoni fuq talba ta' kwalunkwe stat membru involut jew fuq inizjattiva tagħha stess. Barra minn hekk, regoli temporanji ġodda dwar is- servizzi fuq l-art ser jgħinu lill-ajruporti jkomplu joperaw f'każ ta' falliment ta' kumpanija ta' servizzi fuq l-art, billi jintroduċu proċedura diretta għall-għażla ta' fornituri tas-servizzi. Dawn ser jgħinu wkoll lill-ajruporti biex jevitaw offerti kumplessi billi jippermettu l-estensjoni tal-kuntratti sal-2022. L-iskadenza għat-traspożizzjoni tad-direttivi dwar is-sikurezza u l-interoperabbiltà ferrovjarja tar- raba' pakkett ferrovjarju se tiġi estiża mid-data attwali tas-16 ta' Ġunju 2020 sal-31 ta' Ottubru 2020. Din ser tagħti aktar ċertezza legali u flessibbiltà lis-settur ferrovjarju u lill-awtoritajiet biex jindirizzaw iċ-ċirkostanzi straordinarji kkawżati mit-tifqigħa tal-coronavirus. Il-vot tal-Kunsill dwar ir-regolament dwar l-avjazzjoni u d-direttiva dwar il-ferroviji ttieħdet bl-użu ta' proċedura bil-miktub, li għalqet illum. Il-Parlament Ewropew ivvota fil-15 ta' Mejju 2020. L-atti leġislattivi ser jidħlu fis-seħħ fil-jum wara dak tal-pubblikazzjoni tagħhom fil-Ġurnal Uffiċjali tal-UE; id-data ta' pubblikazzjoni hija skedata għas-27 ta' Mejju 2020. Iż-żewġ proposti l-oħra fil-pakkett ta' emerġenza għat-trasport – dwar il-validità tal-liċenzji u dwar is-servizzi tal-port – ġew adottati mill-Kunsill fl-20 ta' Mejju 2020. Regolament tal-Parlament Ewropew u tal-Kunsill li jemenda r-Regolament (KE) Nru 1008/2008 dwar regoli komuni għall-operat ta' servizzi tal-ajru fil-Komunità fid-dawl tal-pandemija tal-COVID-19 - test sħiħ Direttiva tal-Parlament Ewropew u tal-Kunsill li temenda d-Direttivi (UE) 2016/797 u (UE) 2016/798, fir-rigward tal-estensjoni tal-perijodi ta' traspożizzjoni tagħhom - test sħiħ It-tifqigħa tal-coronavirus COVID-19 u r-rispons tal-UE Ivvjaġġar u trasport waqt il-pandemija tal-coronavirus